Den 52-årige Lisbeth Nielsen fra Svenstrup blev torsdag formiddag idømt to år og tre måneders ubetinget fængsel for at have stjålet tøj for 4.950.000 kroner. Tøj, som hun siden har solgt videre på internettet.

Det oplyser NORDJYSKE Medier. Salget har givet kvinden mindst 1.650.000 kroner til sig selv. Penge, som hun blandt andet har brugt på rejser, store gaver til familien, bil, golfudstyr med mere, ligesom hun også har betalt sin datters bryllupskjole. Varerne er blandt andet stjålet i Storcentret i Aalborg samt i en lang række butikker i Aalborgs midtby, i Hjørring, Sæby, Hjallerup og Frederikshavn. Dommen fik hun, fordi hun inden for de seneste 10 år har 10 domme for tilsvarende forbrydelser. Det er sammenlagt blevet til flere hundrede dages betinget fængsel og noget samfundstjeneste. Den seneste dom fik hun for kort tid siden, og den er der stadig prøvetid på, fortæller NORDJYSKE. Kvinden skal indtil videre forblive varetægtsfængslet. Det har hendes forsvarer dog kæret.